Predkladacia správa

	Materiál „Strednodobá stratégia zahraničnej politiky Slovenskej republiky do r.2015“ je iniciatívnym materiálom Ministerstva zahraničných vecí SR. Jeho vypracovaním reaguje na zmenenú medzinárodnú situáciu Slovenskej republiky a naznačuje jej projekciu do budúcnosti. Stratégia svojím obsahom nadväzuje na Priority zahraničnej politiky SR na obdobie rokov 2000-2003, schválené v r. 2000 Národnou radou Slovenskej republiky. Materiál je možné považovať aj za príspevok rezortu zahraničných vecí do prebiehajúcej diskusie o novej Bezpečnostnej stratégii Slovenskej republiky, ktorá by zo zahranično-politického hľadiska mal byť kompatibilná s predkladaným dokumentom. 
	Vstupom do Organizácie Severoatlantickej zmluvy a Európskej únie Slovenská republika naplnila v prvom polroku 2004 ciele, ktoré boli hlavnou prioritou jej zahraničnej politiky od vzniku republiky v r. 1993. Začlenenie do týchto zoskupení významným spôsobom posilnilo medzinárodné postavenie Slovenskej republiky a rozšírilo priestor jej zahraničnopolitickým aktivitám. Význam Slovenska ako voči partnerom vo vnútri oboch zoskupení, tak aj navonok voči tretím krajinám zásadne stúpol. Tento vývoj vytvoril predpoklady pre účinnejšie presadzovanie záujmov Slovenskej republiky v medzinárodnom prostredí. S pokračujúcou integráciou Slovenska rastie zároveň aj jeho spoluzodpovednosť za záležitosti presahujúce jeho doterajší prirodzený rámec. 
	Základnou filozofiou stratégie je vypracovanie hodnotového a záujmového rámca pre zahraničnú politiku Slovenskej republiky ako člena EÚ a NATO. Akceptovaním podmienok vstupu do oboch inštitúcií sa Slovensko implicitne zaviazalo k hodnotovému rámcu platnému v tomto prostredí. stratégia má ambíciu prihlásiť sa k nemu explicitne a pomenovať tie momenty v systéme medzinárodných vzťahov, ktoré majú pre Slovensko špecifický význam. stratégia neponúka praktické návody na riešenie jednotlivých situácií, určuje však rámec, v ktorom by sa tieto riešenia mali hľadať. Vypracovanie konkrétnych postupov a krokov pre aktuálne a očakávané problematiky bude v rámci systematickej práce Ministerstva zahraničných vecí SR nasledovať tak, aby sa vyplnil priestor medzi každoročným Zameraním zahraničnej politiky SR a predkladanou stratégiou. 
	Materiál bol v príprave konzultovaný s predstaviteľmi mimovládnych a akademických kruhov. S cieľom dosiahnuť čo najširšiu politickú podporu stratégie boli s návrhom dňa 7.9.2004 oboznámení poslanci Zahraničného výboru Národnej rady Slovenskej republiky.